CELEX: 52018PC0058
Language: el
Date: 2018-02-09
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από το άρθρο 193 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.2.2018
            COM(2018) 58 final
            2018/0023(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από το άρθρο 193 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               
                  Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                     1
                   (εφεξής «η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
               
            
            
               Με επιστολή που πρωτοκολλήθηκε στην Επιτροπή στις 26 Ιουνίου 2017, η Ουγγαρία ζήτησε την άδεια να παρατείνει την εκτελεστική απόφαση (ΕΕ) 2015/2349 του Συμβουλίου
                  2
                της 10ης Δεκεμβρίου 2015 και, ως εκ τούτου, να συνεχίσει να εφαρμόζει μέτρο παρέκκλισης από το άρθρο 193 της οδηγίας ΦΠΑ. Σύμφωνα με το άρθρο 395 παράγραφος 2 της οδηγίας ΦΠΑ, και αφού έλαβε από την Ουγγαρία περαιτέρω λεπτομέρειες σχετικά με την αιτιολόγηση του αιτήματος, η Επιτροπή ενημέρωσε τα άλλα κράτη μέλη, με επιστολή της 11ης Δεκεμβρίου 2017, για το αίτημα που υπέβαλε η Ουγγαρία. Με επιστολή της 12ης Δεκεμβρίου 2017, η Επιτροπή γνωστοποίησε στην Ουγγαρία ότι διέθετε όλες τις απαραίτητες πληροφορίες για την εκτίμηση του αιτήματος.
            
            
               1.ΠΛΑIΣΙΟ ΤΗΣ ΠΡOΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η Ουγγαρία ενημέρωσε την Επιτροπή σχετικά με την ύπαρξη μηχανισμών απάτης στον τομέα της διάθεσης προσωπικού, ιδίως όσον αφορά τις εταιρείες προσωρινής απασχόλησης και τους οργανισμούς που παρέχουν παρόμοιες υπηρεσίες, όπως σχολικοί συνεταιρισμοί των οποίων τα μέλη εκτελούν εργασίες για τρίτα μέρη. 
               
               
                  Ένα από τα χαρακτηριστικά της παροχής αυτού του είδους υπηρεσιών είναι ότι δεν είναι πραγματικά αναγκαίες μεγάλες επενδύσεις ή εξειδικευμένες γνώσεις. Ως εκ τούτου, είναι σχετικά εύκολο να ιδρυθεί μια τέτοια επιχείρηση, η οποία στη συνέχεια εξαφανίζεται μετά από σύντομο χρονικό διάστημα. Λόγω των περιορισμένων επενδύσεων, ο ΦΠΑ που εισπράττεται από τους πελάτες συχνά υπερβαίνει σε μεγάλο βαθμό τον εκπεστέο ΦΠΑ επί των εν λόγω επενδύσεων ή, γενικότερα, των εισροών. Ο μη εκπεστέος ΦΠΑ επί των εισροών αποτελεί, συνεπώς, ένα μικρό μόνο στοιχείο κόστους όταν οι επιχειρήσεις αυτές, με ελάχιστα ή καθόλου στοιχεία ενεργητικού, εξαφανίζονται. Το συνολικό ποσό του μη καταβληθέντος ΦΠΑ καθίσταται δύσκολο ή αδύνατο να ανακτηθεί.
               
               
                  Προκειμένου να καταπολεμηθεί η απάτη όσον αφορά τον ΦΠΑ στον τομέα των εταιρειών προσωρινής απασχόλησης, η Ουγγαρία ζήτησε, το 2014, παρέκκλιση από το άρθρο 193 της οδηγίας ΦΠΑ ώστε να της επιτραπεί να προβλέπει ότι, για τη διάθεση προσωπικού που απασχολείται σε δραστηριότητες άλλες από εκείνες που καλύπτονται από το άρθρο 199 παράγραφος 1 στοιχείο α) της οδηγίας ΦΠΑ, υπόχρεος για την καταβολή του ΦΠΑ είναι ο υποκείμενος στον φόρο προς τον οποίο διατίθεται το προσωπικό (μηχανισμός αντιστροφής της επιβάρυνσης). Η άδεια χορηγήθηκε με την εκτελεστική απόφαση (ΕΕ) 2015/2349 του Συμβουλίου
                     3
                   και έληξε στις 31 Δεκεμβρίου 2017. 
               
               
                  Η Ουγγαρία ζήτησε την άδεια να συνεχίσει να εφαρμόζει το ειδικό μέτρο παρέκκλισης από το άρθρο 193 της οδηγίας ΦΠΑ και, ταυτόχρονα, να επεκτείνει το πεδίο εφαρμογής του στους συνεταιρισμούς συνταξιούχων. 
               
               
                  Σύμφωνα με τις πληροφορίες που υπέβαλε η Ουγγαρία, ο μηχανισμός αντιστροφής της επιβάρυνσης έχει αποδειχθεί ότι είναι κατάλληλο και αποτελεσματικό εργαλείο για την καταπολέμηση των πρακτικών διαφθοράς στον τομέα των εταιρειών προσωρινής απασχόλησης. Συγκεκριμένα, η Ουγγαρία υποστηρίζει ότι, από τη στιγμή που καθιερώθηκε η αντιστροφή της επιβάρυνσης, ο αριθμός των εταιρειών προσωρινής απασχόλησης μειώθηκε. Ταυτόχρονα, τα στοιχεία δείχνουν ότι, ενώ ο αριθμός των φορολογουμένων στον δεδομένο τομέα μειώθηκε, υπήρξε έντονη αύξηση στη φορολογητέα βάση των εγχώριων παρεχομένων υπηρεσιών το 2016. 
               
               
                  Η Ουγγαρία υποστηρίζει ότι θεσπίστηκε σημαντικός αριθμός μέτρων για την καταπολέμηση της απάτης σε σχέση με τον ΦΠΑ (π.χ. αύξηση της εποπτείας και των ελέγχων των νεοσυσταθεισών εταιρειών, νομοθετικές αλλαγές προκειμένου να αυξηθεί η αποτελεσματικότητα των δραστηριοτήτων ελέγχου, μηνιαίες δηλώσεις ΦΠΑ για νεοσυσταθείσες εταιρείες, καθιέρωση ελάχιστου τέλους παροχής υπηρεσιών για τους σχολικούς συνεταιρισμούς, παρακολούθηση των αποδείξεων από ταμειακές μηχανές μέσω διαδικτύου, κατάρτιση ανακεφαλαιωτικών πινάκων εγχώριου ΦΠΑ σε ορισμένες περιπτώσεις, κ.λπ.). Η Ουγγαρία έχει προγραμματίσει και άλλα μέτρα καταπολέμησης της απάτης, με ιδιαίτερη έμφαση στις εταιρείες προσωρινής απασχόλησης (π.χ. περιορισμό του εύρους του τομέα εργασίας των εταιρειών προσωρινής απασχόλησης, καθιέρωση μιας εγγύησης που συνδέεται με τις δραστηριότητες στον εν λόγω τομέα, επέκταση της εργασιακής ασφάλειας). Παρά τα μέτρα αυτά, η Ουγγαρία θεωρεί ότι, για να μειωθεί περαιτέρω η ζημία που προκαλείται στον τομέα, ο προστατευτικός μηχανισμός αντιστροφής της επιβάρυνσης θα πρέπει να διατηρηθεί. 
               
               
                  Επίσης, η Ουγγαρία ενημέρωσε την Επιτροπή για την επικείμενη καθιέρωση ενός νέου νομικού θεσμού στην Ουγγαρία, του συνεταιρισμού συνταξιούχων. Όπως και για τους σχολικούς συνεταιρισμούς, η απασχόληση από συνεταιρισμούς συνταξιούχων θα πρέπει να θεωρηθεί παρεμφερής της εργασίας μέσω εταιρειών προσωρινής απασχόλησης. Κατά συνέπεια, η Ουγγαρία ζητεί να εφαρμοστεί ο μηχανισμός αντιστροφής της επιβάρυνσης και για τους εν λόγω συνεταιρισμούς. 
               
               
                  Πρέπει να σημειωθεί ότι η οδηγία ΦΠΑ προβλέπει ήδη την προαιρετική εφαρμογή του μηχανισμού αντιστροφής της επιβάρυνσης σε σχέση με τη διάθεση προσωπικού (άρθρο 199 παράγραφος 1 στοιχείο β) της οδηγίας ΦΠΑ). Η δυνατότητα αυτή περιορίζεται, κατ’ ουσίαν, στον τομέα των ακινήτων (άρθρο 199 παράγραφος 1 στοιχείο α) της οδηγίας ΦΠΑ). Το προτεινόμενο μέτρο παρέκκλισης θα πρέπει, επομένως, να εφαρμόζεται μόνο στις περιπτώσεις που δεν καλύπτονται ήδη από την οδηγία ΦΠΑ.
               
            
            
               Τέλος, δεδομένου ότι η έγκριση του μέτρου παρέκκλισης θα πραγματοποιηθεί μετά τη λήξη της εκτελεστικής απόφασης (ΕΕ) 2015/2349 του Συμβουλίου (δηλαδή μετά την 31η Δεκεμβρίου 2017), η παρούσα πρόταση δεν μπορεί να παρατείνει το προηγούμενο μέτρο. 
            
            
               Προτείνεται να επιτραπεί η παρέκκλιση έως την 31η Δεκεμβρίου 2020. Δεδομένου ότι, μέχρι τη λήξη ισχύος της παρέκκλισης, τα μέτρα που λαμβάνει και θα εφαρμόσει η Ουγγαρία αναμένεται να αποφέρουν τα αναμενόμενα αποτελέσματα στην καταπολέμηση της απάτης στον σχετικό τομέα, η Ουγγαρία δεν θα χρειάζεται πλέον να παρεκκλίνει από το άρθρο 193 της οδηγίας ΦΠΑ όσον αφορά τη διάθεση προσωπικού από εταιρείες προσωρινής απασχόλησης. Επομένως, δεν θα είναι αναγκαία η παράταση της παρέκκλισης. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
         
         
            
               Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
            
            
               •Αναλογικότητα
            
            
               
                  Η πρόταση είναι σύμφωνη με την αρχή της αναλογικότητας για τους ακόλουθους λόγους.
               
               
                  Η απόφαση αφορά άδεια που χορηγείται σε κράτος μέλος κατόπιν αίτησής του και ουδόλως συνιστά υποχρέωση.
               
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή την καταπολέμηση της φοροδιαφυγής. Δεν υπερβαίνει ό, τι είναι αναγκαίο ώστε να καταπολεμηθεί η απάτη σε συγκεκριμένο τομέα.
               
            
            
               •Επιλογή του νομικού μέσου
            
            
               
                  Βάσει του άρθρου 395 της οδηγίας ΦΠΑ, παρέκκλιση από τους κοινούς κανόνες ΦΠΑ είναι δυνατή μόνο με έγκριση του Συμβουλίου, το οποίο αποφασίζει ομόφωνα κατόπιν πρότασης της Επιτροπής. Εξάλλου, η απόφαση του Συμβουλίου αποτελεί το πλέον ενδεδειγμένο μέσο, δεδομένου ότι μπορεί να απευθύνεται σε μεμονωμένα κράτη μέλη.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτηση της Ουγγαρίας και αφορά μόνο το συγκεκριμένο κράτος μέλος.
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας.
               
            
            
               •Εκτίμηση των επιπτώσεων
            
            
               Η πρόταση εκτελεστικής απόφασης αποσκοπεί στην πρόληψη ορισμένων μορφών φοροδιαφυγής και φοροαποφυγής στον τομέα της διάθεσης προσωπικού στην Ουγγαρία. Ο μηχανισμός αντιστροφής της επιβάρυνσης αναμένεται να βοηθήσει την Ουγγαρία για την περαιτέρω καταπολέμηση της απάτης όσον αφορά τον ΦΠΑ στον εν λόγω τομέα. Κατά συνέπεια, το μέτρο παρέκκλισης θα έχει δυνητικά θετικό αντίκτυπο. 
            
            
               Λόγω του περιορισμένου πεδίου εφαρμογής της παρέκκλισης και της περιορισμένης χρονικά εφαρμογής της, οι επιπτώσεις θα είναι σε κάθε περίπτωση περιορισμένες.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει αρνητικές επιπτώσεις στον προϋπολογισμό της ΕΕ.
               
            
            
               5.ΛΟΙΠΑ ΣΤΟΙΧΕΙΑ
            
            
               Η πρόταση περιλαμβάνει ρήτρα λήξης ισχύος, η οποία έχει καθοριστεί για τις 31 Δεκεμβρίου 2020.
            
            
               2018/0023 (NLE)
            
         
         
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από το άρθρο 193 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  4
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής, 
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 193 της οδηγίας 2006/112/ΕΚ, υπόχρεος για την καταβολή φόρου προστιθέμενης αξίας (ΦΠΑ) στις φορολογικές αρχές είναι, κατά γενικό κανόνα, ο υποκείμενος στον φόρο ο οποίος πραγματοποιεί φορολογητέα παράδοση αγαθών ή παροχή υπηρεσιών.
            
            
               (2)Προκειμένου να καταπολεμηθεί η απάτη σε σχέση με τον ΦΠΑ στον τομέα των εταιρειών προσωρινής απασχόλησης, η Ουγγαρία ζήτησε, το 2014, την άδεια να εφαρμόσει ειδικό μέτρο παρέκκλισης από το άρθρο 193 της οδηγίας 2006/112/ΕΚ ώστε να προβλέπει ότι, για τη διάθεση προσωπικού που απασχολείται σε δραστηριότητες άλλες από εκείνες που καλύπτονται από το άρθρο 199 παράγραφος 1 στοιχείο α) της εν λόγω οδηγίας, υπόχρεος για την καταβολή του ΦΠΑ είναι ο υποκείμενος στον φόρο προς τον οποίο διατίθεται το προσωπικό («μηχανισμός αντιστροφής της επιβάρυνσης»). Η άδεια χορηγήθηκε με την εκτελεστική απόφαση (ΕΕ) 2015/2349 του Συμβουλίου
                  5
                και έληξε στις 31 Δεκεμβρίου 2017. 
            
            
               (3)Με επιστολή που πρωτοκολλήθηκε στην Επιτροπή στις 26 Ιουνίου 2017, η Ουγγαρία ζήτησε την άδεια να εφαρμόσει μέτρο παρέκκλισης από το άρθρο 193 της εν λόγω οδηγίας, προκειμένου να καταστήσει υπόχρεο για την καταβολή του ΦΠΑ τον αποδέκτη των υπηρεσιών διάθεσης προσωπικού. 
            
            
               (4)Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 11ης Δεκεμβρίου 2017, σχετικά με το αίτημα που υπέβαλε η Ουγγαρία. Με επιστολή της 12ης Δεκεμβρίου 2017, η Επιτροπή γνωστοποίησε στην Ουγγαρία ότι διέθετε όλες τις αναγκαίες πληροφορίες για την εξέταση του αιτήματος.
            
            
               (5)Σύμφωνα με πληροφορίες που παρασχέθηκαν από την Ουγγαρία, ορισμένες επιχειρήσεις του κλάδου των εταιρειών προσωρινής απασχόλησης επιδίδονται σε δόλιες δραστηριότητες, που συνίστανται στην παροχή υπηρεσιών χωρίς την καταβολή ΦΠΑ στις φορολογικές αρχές. Δεδομένου ότι αυτού του είδους η δραστηριότητα δεν απαιτεί κατ’ ανάγκη σημαντικές εισροές ή επενδύσεις, ο ΦΠΑ τον οποίο εισπράττουν οι εν λόγω εταιρείες συχνά υπερβαίνει σε μεγάλο βαθμό τον εκπεστέο ΦΠΑ τον οποίο έχουν καταβάλει στους προμηθευτές τους. Ορισμένες από τις εν λόγω εταιρείες, συχνά με ελάχιστα ή καθόλου στοιχεία ενεργητικού, στη συνέχεια εξαφανίζονται μετά από σύντομη περίοδο λίγων μόνο μηνών, καθιστώντας την ανάκτηση του μη καταβληθέντος ΦΠΑ δύσκολη ή αδύνατη.
            
            
               (6)Με τον καθορισμό του προσώπου στο οποίο παρέχονται οι υπηρεσίες ως υπόχρεου καταβολής του ΦΠΑ στις περιπτώσεις αυτές, η παρέκκλιση θα εξαλείψει κάθε απόπειρα τέτοιας φοροδιαφυγής. Η Ουγγαρία επισήμανε ότι, μετά την εφαρμογή του μηχανισμού αντιστροφής της επιβάρυνσης για τη διάθεση προσωπικού στην Ουγγαρία, ο αριθμός εταιρειών απασχόλησης μειώθηκε, γεγονός που υποδηλώνει ότι επήλθε κάθαρση της αγοράς. Σύμφωνα με την Ουγγαρία, ο μηχανισμός αντιστροφής της επιβάρυνσης έχει αποδειχθεί ότι είναι κατάλληλο και αποτελεσματικό εργαλείο για την καταπολέμηση των πρακτικών διαφθοράς στον τομέα των εταιρειών προσωρινής απασχόλησης. 
            
            
               (7)Με βάση τις πληροφορίες που υπέβαλε η Ουγγαρία, έχει θεσπιστεί σημαντικός αριθμός μέτρων για την καταπολέμηση της απάτης όσον αφορά τον ΦΠΑ και η Ουγγαρία έχει προγραμματίσει και άλλα μέτρα καταπολέμησης της απάτης, με ιδιαίτερη έμφαση στις εταιρείες προσωρινής απασχόλησης. Παρά τα μέτρα αυτά, η Ουγγαρία θεωρεί ότι, για να μειωθεί περαιτέρω η ζημία που προκαλείται στον τομέα, ο προστατευτικός μηχανισμός αντιστροφής της επιβάρυνσης θα πρέπει να συνεχίσει να εφαρμόζεται. 
            
            
               (8)Για ορισμένες περιπτώσεις που αφορούν τη διάθεση προσωπικού, οι οποίες απαριθμούνται στο άρθρο 199 παράγραφος 1 στοιχείο α) της οδηγίας 2006/112/ΕΚ, είναι ήδη δυνατόν να ορίζεται ο αποδέκτης ως υπόχρεος για την καταβολή του ΦΠΑ. Επομένως, θα πρέπει να επιτραπεί στην Ουγγαρία να εφαρμόζει τον μηχανισμό αντιστροφής της επιβάρυνσης σε σχέση με περιπτώσεις διάθεσης προσωπικού οι οποίες δεν καλύπτονται ήδη από την οδηγία 2006/112/ΕΚ.
            
            
               (9)Η παρέκκλιση θα πρέπει να ισχύει για περιορισμένη χρονική περίοδο. 
            
            
               (10)Τα μέτρα που θα λάβει η Ουγγαρία αναμένεται να εξαλείψουν την απάτη στον οικείο τομέα και, ως εκ τούτου, δεν θα πρέπει να απαιτηθεί περαιτέρω παρέκκλιση από το άρθρο 193 της οδηγίας 2006/112/ΕΚ όσον αφορά τη διάθεση προσωπικού.
            
            
               (11)Η παρέκκλιση δεν έχει αρνητικές επιπτώσεις στους ίδιους πόρους της Ένωσης που προέρχονται από τον ΦΠΑ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
         
         
            
               Άρθρο 1
            
            
               Κατά παρέκκλιση από το άρθρο 193 της οδηγίας 2006/112/ΕΚ, επιτρέπεται στην Ουγγαρία να προβλέπει ότι υπόχρεος για την καταβολή του ΦΠΑ είναι ο υποκείμενος στον φόρο στον οποίο διατίθεται προσωπικό που απασχολείται σε δραστηριότητες άλλες από εκείνες που καλύπτονται από το άρθρο 199 παράγραφος 1 στοιχείο α) της οδηγίας 2006/112/ΕΚ.
            
            
               Άρθρο 2
            
            
               Η παρούσα απόφαση παράγει αποτελέσματα την ημέρα της κοινοποίησής της.
            
            
               Η παρούσα απόφαση λήγει στις 31 Δεκεμβρίου 2020.
            
            
               Άρθρο 3
            
            
               Η παρούσα απόφαση απευθύνεται στην Ουγγαρία.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        ΕΕ L 330 της 16.12.2015, σ. 53. 
               
               
                  
                     (3)
                  
                        ΕΕ L 330 της 16.12.2015, σ. 53. 
               
               
                  
                     (4)
                  
                        ΕΕ L 347 της 11.12.2006, σ. 1.
               
               
                  
                     (5)
                  
                        Εκτελεστική απόφαση (ΕΕ) 2015/2349 του Συμβουλίου, της 10ης Δεκεμβρίου 2015, με την οποία επιτρέπεται στην Ουγγαρία να εφαρμόσει μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 16.12.2015, σ. 53).